Document ID: 32006D0762

ΑΠΌΦΑΣΗ ΤΗΣ ΕΠΙΤΡΟΠΉΣ
της 9ης Νοεμβρίου 2006
για ορισμένα προστατευτικά μέτρα κατά του καταρροϊκού πυρετού του προβάτου στη Βουλγαρία
[κοινοποιηθείσα υπό τον αριθμό Ε(2006) 5315]
(Κείμενο που παρουσιάζει ενδιαφέρον για τον ΕΟΧ)
(2006/762/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ (1), και ιδίως το άρθρο 18 παράγραφοι 1 και 6,
Εκτιμώντας τα ακόλουθα:
(1)
Στις 10 Οκτωβρίου η Βουλγαρία γνωστοποίησε στην Επιτροπή ότι ανιχνεύθηκαν αντισώματα του ιού του καταρροϊκού πυρετού του προβάτου σε αίγες-δείκτες στο Slivarovo, στη διοικητική περιφέρεια Burgas, που βρίσκεται στο νοτιοανατολικό τμήμα της χώρας, στα σύνορα με την Τουρκία («η πληγείσα περιοχή»).
(2)
Δεδομένου ότι η Βουλγαρία θα προσχωρήσει στην Κοινότητα την 1η Ιανουαρίου 2007, ενημέρωσε την Επιτροπή ότι απαγόρευσε αμέσως τις μετακινήσεις ζώων των ειδών που είναι ευπρόσβλητα από τον καταρροϊκό πυρετό του προβάτου καθώς και σπέρματος, ωαρίων και εμβρύων των ειδών αυτών έξω από τις πληγείσες περιοχές, σύμφωνα με την οδηγία 2000/75/ΕΚ του Συμβουλίου, της 20ής Νοεμβρίου 2000, για τη θέσπιση ειδικών διατάξεων σχετικών με μέτρα καταπολέμησης και εξάλειψης του καταρροϊκού πυρετού του προβάτου (2), και την απόφαση 2005/393/ΕΚ της Επιτροπής, της 23ης Μαΐου 2005, για τις ζώνες προστασίας και εποπτείας σχετικά με τον καταρροϊκό πυρετό του προβάτου και για τους όρους που ισχύουν για τις μετακινήσεις από τις ζώνες αυτές ή διαμέσου αυτών (3).
(3)
Η διάδοση του καταρροϊκού πυρετού του προβάτου από την πληγείσα περιοχή μπορεί να αποτελέσει σοβαρό κίνδυνο για τα ζώα στην Κοινότητα.
(4)
Εν αναμονή περαιτέρω επιδημιολογικών και εργαστηριακών εξετάσεων, είναι αναγκαίο να ανασταλούν οι εισαγωγές στην Κοινότητα ζώων των ειδών που είναι ευπρόσβλητα από τον καταρροϊκό πυρετό του προβάτου, τα οποία προέρχονται από την πληγείσα περιοχή ή διέρχονται μέσω αυτής, καθώς και σπέρματος, ωαρίων και εμβρύων των ειδών αυτών.
(5)
Επειδή το σπέρμα, τα ωάρια και τα έμβρυα που έχουν παραχθεί πριν από την 1η Ιουλίου 2006 μπορεί να μην παρουσιάζουν κίνδυνο, η αναστολή των εισαγωγών αφορά μόνο το σπέρμα, τα ωάρια και τα έμβρυα που έχουν παραχθεί πριν από την ημερομηνία αυτή.
(6)
Με βάση την εξέλιξη της κατάστασης και τα αποτελέσματα των περαιτέρω εξετάσεων που πραγματοποιούνται από τη Βουλγαρία, τα μέτρα που προβλέπονται στην παρούσα απόφαση πρέπει να επανεξεταστούν σε συνεδρίαση της μόνιμης επιτροπής για την τροφική αλυσίδα και την υγεία των ζώων το συντομότερο δυνατό.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Τα κράτη μέλη αναστέλλουν τις εισαγωγές ζώων των ειδών που είναι ευπρόσβλητα από τον καταρροϊκό πυρετό του προβάτου και τα οποία προέρχονται από ή διέρχονται μέσω των περιοχών ή τμημάτων των περιοχών που παρατίθενται στο παράρτημα.
2. Τα κράτη μέλη αναστέλλουν τις εισαγωγές σπέρματος, ωαρίων και εμβρύων που έχουν συλλεχθεί ή παραχθεί από την 1η Ιουλίου 2006 και μετά και προέρχονται από τις περιοχές ή τμήματα των περιοχών που παρατίθενται στο παράρτημα.
Άρθρο 2
Τα κράτη μέλη τροποποιούν τα μέτρα που εφαρμόζουν στο εμπόριο, ούτως ώστε να είναι σύμφωνα με την παρούσα απόφαση και δημοσιοποιούν αμέσως και κατά τον ενδεδειγμένο τρόπο τα θεσπιζόμενα μέτρα. Ενημερώνουν αμέσως την Επιτροπή σχετικά.
Άρθρο 3
Η παρούσα απόφαση εφαρμόζεται έως τις 31 Δεκεμβρίου 2006.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 9 Νοεμβρίου 2006.

Labels: 0
3
18
6